Jokerien superlupaus ei ZSKA-tappion jälkeen halunnut miettiä tulevaa.

Eeli Tolvasen mukaan hän ei ole vielä allekirjoittanut sopimusta Predatorsin kanssa. TONI HEKKALA / AOP

Jokerien ja Eeli Tolvasen kausi päättyi 3-4-kotitappioon Moskovan ZSKA:lle. ZSKA vei KHL:n läntisen konferenssin välieräsarjan nimiinsä voitoin 4-2.

Julkisuudessa on kerrottu, että Tolvanen on jo tehnyt sopimuksen hänet viime kesänä ykköskierroksella varanneen Nashville Predatorsin kanssa.

- Mitään ei ole vielä tehty eikä mitään sopimusta ole allekirjoitettu. En nyt halua miettiä tulevaa, Tolvanen sanoi Iltalehdelle.

Tolvanen on vapaa matkustamaan Nashvilleen ja liittymään Predatorsin organisaatioon, mutta ensin hänen täytyy tehdä NHL:n tulokassopimus Predsin kanssa.

Iltalehden tietojen mukaan Tolvanen matkustaa Nashvilleen ensi viikon loppupuolella ja tekee sen jälkeen sopimuksen Predatorsin kanssa.

- En tiedä jatkosta, sitä ei ole mietitty. Varmaan se selviää jossain vaiheessa. Paljon on asioita vielä auki. Mutta toivottavasti kausi jatkuu vielä jossain, Tolvanen sanoi.

Huima kausi

18-vuotias Tolvanen pelasi huikean kauden KHL:ssä. Runkosarjassa hän rikkoi 18-vuotiaiden yhden kauden maali-, syöttö- ja tehopiste-ennätykset kerättyään 49 ottelussa 36 (19+17) tehopistettä. 11 pudotuspelissä Tolvanen saalisti 7 (6+1) tehopistettä.

- Runkosarja oli ihan hyvä, mutta ei se nyt hirvittävästi lohduta, jos joukkueena hävitään tässä vaiheessa, Tolvanen totesi.

Tolvanen kuitenkin osoitti olevansa valmis siirtymään NHL:ään.

- En tiedä, auttoivatko nämä pelit mitenkään NHL:ää ajatellen. Päässä ei nyt liiku paljon mitään, on aika tyhjä olo, pettynyt Tolvanen sanoi.

Pari pomppumaalia

ZSKA-sarjaa Tolvanen kuvaili kovaksi, koska vastassa oli yksi Euroopan kovimpia joukkueita.

- Ensimmäinen ja toinen peli olivat meiltä aika surkeita, muuten tämä oli tiukka sarja. Tänään kaveri sai pari pomppumaalia ja sarjan itselleen. Mutta vastustajalta ei voi ottaa mitään pois, oli parempi tänäänkin. Sarja ratkesi varmaan siihen, että hävittiin kaksi ensimmäistä peliä, Tolvanen totesi.

Tolvanen pelaa ensimmäistä kautta miesten joukkueessa. Kauteen on jo mahtunut KHL, nuorten MM-kisat ja olympialaiset.

- Aika pitkä kausi on ollut, Tolvanen hymähti.

Eikä se kausi vielä ole ohi.

Katso Antti Pihlströmin viikon takainen haastattelu, jossa hän kehuu Eeli Tolvasen huikeita taitoja.